Први референдум о осамостаљивању, одржан је у Словенији 23. децембра 1990, на коме се 88% бирача изјаснило за одвајање од СФРЈ. Након Словеније, референдум о независности, одржан је у Хрватској 19. маја 1991, на коме се 94% бирача изјаснило за независност. Незадовољни својим статусом, након што им је новим Уставом Хрватске, донетим 23. децембра 1990, укинут статус конститутивног народа, Срби у Хрватској су бојкотовали референдум о независности. У складу са одлукама референдума, Скупштина Словеније и Сабор Хрватске су 25. јуна 1991. прогласили независност ових република од СФР Југославије. Савезне власти су ова проглашења независности прогласила неуставним, што је 27. јуна резултирало почетком сукоба Територијалне одбране Словеније и Југословенске народне армије, односно ратом у Словенији. Посредством Европске заједнице, овај сукоб је заустављен и 7. јула 1991. је на Брионима потписана декларација, којом је стављен тромесечни мораторијум на независност Словеније и Хрватске.